Ærslabelgurinn er við hlið Safnahússins í hjarta bæjarins . Ísafjarðarbær Minjastofnun hefur farið þess á leit við Ísafjarðarbæ að viðgerðir á svokölluðum ærslabelg á Eyrartúni verði stöðvaðar . Ærslabelgurinn , sem komið var fyrir við hlið Safnahússins síðastliðið haust , er að sögn starfandi minjavarðar svæðsins innan við 100 metra frá friðlýstum fornminjum og lögum samkvæmt verði Minjastofnun því að gefa grænt ljóst á endurbæturnar . Skiptar skoðanir voru um uppsetningu belgsins meðal íbúa Ísafjarðar á sínum tíma . Þrátt fyrir að hverfisráð Eyrar og Efribyggðar hafi sammælst um staðsetninguna við Safnahúsið , sem er eitt helsta kennileiti bæjarins , voru ekki allir á eitt sáttir . Einhverjum þótti ærslabelgurinn fullnálægt íbúðarhúsum og veltu fyrir sér hvort ekki giltu sérstakar reglur um uppsetningu slíkra leiktækja , enda oft læti í skoppandi börnum sem geta raskað svefnfriði . Hverfisráðið sagði þó að svæðið væri skipulagt í aðalskipulagi og því heimilt að setja belginn upp . Þá voru jafnframt sett tímamörk á tækið í sumar til að girða fyrir næturskopp . Loftdælan hættir nú að blása klukkan 21.30 . Því fór svo að lokum að belgurinn var settur upp og var áætlaður kostnaður um 3 milljónir króna . Hins vegar þurfti að slökkva á belgnum síðastliðinn fimmtudag vegna „ viðhalds og viðgerða “ og voru áætluð verklok í upphafi þessarar viku . „ Þetta mun eflaust kalla fram mismunandi viðbrögð hjá krökkunum sem skemmta sér frábærlega þarna alla daga og munum við drífa í þessu eins og unnt verður , “ eins og segir í færslu Ísafjarðarbæjar . Nú er hins vegar ljóst að áætluð verklok munu frestast eitthvað enda hefur Minjastofnun farið þess á leit við bæjarfélagið að viðgerðirnar verði stöðvaðar . Fram kemur á vef BB að Ísafjarðarbær hafi orðið við þessum tilmælum stofnunarinnar . Það er þó ekki allsendis rétt sem kemur fram á vef héraðsmiðilsins að sögn Ingu Sóleyjar Kristjönudóttir , starfandi minjavarðar svæðisins . Ekki sé búið að banna belginn heldur þess aðeins krafist að viðgerðirnar verði stöðvaðar þangað til að fulltrúar Minjastofnunar mæta á svæðið og gefa grænt ljóst . Hún útskýrir að samkvæmt lögum um minjavernd þurfi að sækja um leyfi til stofnunarinnar ef til stendur að ráðast í framkvæmdir innan við 100 metra frá friðlýstum fornminjum . Það eigi við í tilfelli viðgerðanna á ærslabelgnum sem stendur skammt frá bæjarhólnum við Eyri , sem er friðlýstur . Eyri var höfuðból í Skutulsfirði og hefur í gegnum tíðina verið talin landnámsjörð . Þannig er minnst á Odd Örlygsson í Gísla sögu Súrssonar , sem sagður var búa á Eyri . Inga hjá Minjastofnun segist vona að fulltrúar stofnunarinnar geti tekið út framkvæmdirnar strax í þessari viku . Haft er eftir bæjarritara Ísafjarðar á vef BB að það sé ekki vilji bæjarfélagsins að hrófla við fornminjum . „ Við vonumst sannarlega til þess að ungmenni okkar fái að njóta ærslabelgsins það sem eftir lifi sumars og að Minjastofnun geri ekki athugasemd við lagfæringar á honum sem nú standa yfir , “ segir bæjarritari .